সোমবার, ম্যাচের পরেরদিনও সবুজ-মেরুন তারকার ফ্রি কিক নিয়ে আলোচনা চলল ফুটবল মহলে।
দমদম পার্কের বাড়িতে বসে মোহনবাগান-মুম্বই এফসি ম্যাচ দেখেছেন প্রাক্তন ফুটবলার সমরেশ চৌধুরি। বাঁক খাওয়ানো ফ্রিকিকে নর্ডির গোল দেখে মুগ্ধ হয়ে গেছেন লাল-হলুদের ঘরের ছেলে। সত্তরের দশকে সমরেশের ফ্রিকিক কলকাতা ময়দানে মিথ হয়ে আছে। তিনি বলছিলেন,‘‘ফ্রিকিক মারার সময় দারুণভাবে ইনসুইং মিশিয়েছে সনি। অসাধারণ টেকনিক।’’
ভারতীয় ফুটবলারদের মধ্যে ফ্রি কিক বিশেষজ্ঞ ছিলেন আইএম বিজয়ন। ত্রিশূরের বাড়ি থেকে ফোনে তিনি বলছিলেন, ‘‘ব্যক্তিগত কাজে ব্যস্ত থাকায় ম্যাচ দেখতে পাইনি। তবে নিজের ওপর অগাধ আত্মবিশ্বাস না থাকলে ভাল ফ্রিকিক মারা সম্ভব নয়।’’  নর্ডির গোল দেখে তৃপ্ত মোহনবাগান কোচ সঞ্জয় সেন। নির্বাসিত থাকায় রিজার্ভ বেঞ্চে বসতে পারেননি। ড্রেসিংরুমের পাশে ঘরে বসে টিভি’তে ম্যাচ দেখতে হয়েছে তাঁকে। বললেন, ‘‘বিপজ্জনক জায়গায় ফ্রিকিক পেলে নর্ডিই যে শট নেবে সেটা আগে থেকেই ঠিক করা ছিল। বাকিটা ওর ব্যক্তিগত দক্ষতার ফসল।’’
নর্ডিকে নিয়ে উচ্ছ্বাসের রেশ নিয়েই মায়ানমারের ইয়াঙ্গান এফসি-র বিরুদ্ধে এএফসি কাপের ম্যাচ খেলতে মঙ্গলবার গুয়াহাটি যাচ্ছে মোহনবাগান।